Rugbyspelers huil nie – veral nie in Suid-Afrika nie
DONKER KANT VAN PROFESSIONELE RUGBY
Die gesprek oor geestesgesondheid in nasionale en internasionale rugby moet net so normaal wees soos dié oor liggaamlike beserings, meen die senter Juan de Jongh. Navorsing toon vier uit elke 10 spelers in Suid-Afrika ly aan simptome wat met psigiese stoornisse geassosieer word. EUNICE VISAGIE en ADRI KOTZÉ doen verslag.
Adri Kotzé en Eunice Visagie
DIT sou nie een van die clichés so geliefd onder sommige sportskrywers of oordrewe wees om te sê Juan de Jongh het 'n kultus-aanhang by die Engelse rugbyklub Wasps nie.
Met sy afskeid daar in Junie verlede jaar, voor De Jongh se terugkeer na die Stormers, het sy Wasps-spanmaat Jimmy Gopperth begin huil toe hy vertel hoe die Suid-Afrikaner nie net 'n wêreldklas-senter is nie, maar ook 'n inspirasie op en van die veld. Daar is niemand in die klub of die hele Engeland wat 'n slegte woord oor De Jongh het nie, het Gopperth, 'n Nieu-Seelandse losskakel, gesê.
Ondersteuners van die klub betuig steeds hulle bewondering op sosiale media: "He really was a class act. Never let us down. Short in stature, but hit like a sledge hammer. We miss him," het een net nou die dag getweet. ..